Volksbald – Stap vir meisies – Subz
Twee Potchefstromers gaan die Visrivier-canyon in Namibië met korporatiewe drag en 'n pienk aktetas in die hand aandurf om meisies in Suid-Afrika te help om hul skoolloopbaan te voltooi.
Cobus Steenkamp en Eunice van Schalkwyk gaan dié deftige stappie van 90 km in vyf dae ten bate van Project Dignity aflê.
Dit is 'n nieregeringsorganisasie wat hom daarvoor beywer om sanitêre produkte aan jong meisies te gee sodat hulle nie weens 'n tekort daaraan van die skool af wegbly nie.
Sue Barnes, stigter van die organisasie, het die wasbare ware ontwerp wat hulle versprei.
"So 'n pakkie wasbare sanitêre ware kos R230. Dit hou drie tot vyf jaar en kan 'n meisie deur haar hele hoërskoolloopbaan neem," sê Barnes.
"Byna 7 miljoen Suid-Afrikaanse meisies tussen die ouderdom van 10 en 19 gaan gemiddeld 'n week uit elke maand nie skool toe nie omdat hulle nie sanitêre ware kan bekostig nie. Van hulle verlaat die skool selfs permanent."
Van Schalkwyk, 'n meesters-graadstudent in omgewingsbestuur, sê sy en haar vriend, Steenkamp, wil die Visriviercanyon gaan stap om te help met bewusmaking en geldinsameling vir Project Dignity.
Steenkamp, 'n dosent in polisiepraktyk by die Noordwes-Universiteit (NWU) se Potchef-stroomkampus, het die aktetasse waarmee hy en Van Schalkwyk gaan stap, pienk geverf. Hy dra ook pienk kruisbande en 'n pienk strikdas, omdat dit Project Dignity se kleure is. Hul slaapgoed, kos, eetgerei en klere vir die vyf dae moet alles in die twee tassies pas.
Die staptog val saam met Vrouedag (9 Augustus) en vrouemaand. Steenkamp en Van Schalkwyk betaal self vir hul staptog wat op 7 Augustus begin. Skenkings kan direk in Project Dignity se rekening inbetaal word.
Om te skenk, besoek projectdignity.org.za vir die reke-ningbesonderhede, en gebruik die verwysing FishHike.